Up-198/96
Natisni
Opravilna št.:
Up-198/96
Datum odločitve:
2. 2. 1999
ECLI:
ECLI:SI:USRS:1999:Up.198.96
Akt:
Ustavna pritožba S. N. zoper sodbo Vrhovnega sodišča št. II Ips 402/94 z dne 29. 2. 1996
Izrek:
Ustavna pritožba S. N. zoper sodbo Vrhovnega sodišča se ne sprejme v obravnavo.
Evidenčni stavek:
S pravnim stališčem, da je z določbo prvega odstavka 9. člena Ustavnega zakona o izvrševanju Temeljne ustavne listine o samostojnosti in neodvisnosti RS (Uradni list RS, št. 1/91) pravna oblast nad vsem premoženjem iz tega odstavka prešla na RS z dnem uveljavitve tega zakona in da sprejem Skupne deklaracije (Uradni list RS, št. 5/91) takega pravnega položaja glede vojaških stanovanj ni spremenil, zaradi česar je bilo razpolaganje vojaškega organa s stanovanjem po tem času - čeprav v času začasne odložitve nadaljnje implementacije tudi omenjenega zakona - nezakonito, izpodbijana sodba pritožniku ni kršila ustavnih pravic.
Geslo:
Ustavna pritožba, nesprejem.

Stanovanja, izpraznitev stanovanja dodeljenega z odločbo JLA.

Enakost pred zakonom.

Enako varstvo pravic.

Pravica do socialne varnosti.

Zakonska zveza in družina.

Primerno stanovanje.
Pravna podlaga:
Ustava, 14., 22., 50., 53., 78. čl.

Zakon o Ustavnem sodišču (ZUstS), 1. al. 2. odst. 55. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. Up-119/94 (Uradni list RS, št. 24/97).
Vrsta zadeve:
ustavna pritožba
Vrsta akta:
drugi akti
Datum vloge:
11. 7. 1996
Vrsta odločitve:
sklep
Vrsta rešitve:
nesprejem ustavne pritožbe
Dokument:
US19310
Up-198/96
2. 2. 1999
S K L E P
Ustavno sodišče je v postopku za preizkus ustavne pritožbe S. N. iz L., ki ga zastopa A. R., odvetnik v L. na seji senata dne 2. februarja 1999
s k l e n i l o :
Ustavna pritožba S. N. zoper sodbo Vrhovnega sodišča št. II Ips 402/94 z dne 29. 2. 1996 se ne sprejme v obravnavo.
O b r a z l o ž i t e v
1. Z izpodbijano sodbo je bila zavrnjena pritožnikova revizija zoper pravnomočno sodbo, po kateri mora izprazniti stanovanje, ki mu ga je dodelil organ JLA v času, ko po stališču sodišč ni mogel več razpolagati s stanovanji vojaškega stanovanjskega sklada. Tako je tudi stališče revizijskega sodišča.
2. Pritožnik zatrjuje, da je tako pravno naziranje zmotno in da so mu zaradi njega z izpodbijano sodbo kršene pravice do enakosti pred zakonom (14. člen Ustave), do socialne varnosti (50. člen Ustave), do primernega stanovanja (78. člen Ustave) in varstvo družine (53. člen Ustave). Zato predlaga, naj Ustavno sodišče izpodbijano sodbo odpravi.
3. S pravnim stališčem, kakor so ga sodišča uporabila v obravnavanem in v vseh drugih pravno enakih primerih dodelitve vojaških stanovanj po 25. 6. 1991, ni bila kršena katera od pritožnikovih človekovih pravic in svoboščin. Glede tega se sodišče tudi v tu obravnavanem primeru sklicuje na obrazložitev v odločbi št. Up 119/94 (objavljeni v Uradnem listu RS, št. 24/97), zlasti v točkah 7 do 10. Pravica do enakosti pred zakonom oziroma do enakega varstva pravic tudi zato ni bila kršena, ker sodišča v vseh pravno enakih primerih, kot je pritožnikov, razsojajo enako, kot v izpodbijani sodbi.
4. Določb 50., 53. in 78. člena Ustave pa ni mogoče razlagati tako, da bi na temelju njih bil kdorkoli upravičen do uporabe konkretnega stanovanja brez zakonite podlage.
5. V obravnavanem primeru torej očitno ne gre za kršitev človekovih pravic, kot to zatrjuje pritožnik. Zato ustavne pritožbe ni bilo mogoče sprejeti.
6. Senat Ustavnega sodišča je sprejel ta sklep na podlagi prve alinee drugega odstavka 55. člena Zakona o Ustavnem sodišču (Uradni list RS, št. 15/94) v sestavi: predsednik dr. Lojze Ude ter člana Franc Testen in dr. Dragica Wedam - Lukić.
Predsednik senata:
dr. Lojze Ude